Piraattipuolue on kerännyt talven aikana kannatuskortteja, ja parin kuukauden sisällä siitä pitäisi tulla uusi puolue myös Suomeen. Maailmalla vastaavia ryhmittymiä on parisenkymmentä, pääosa Euroopassa mutta myös Australiassa ja Yhdysvalloissa. Kaikkia ryhmiä yhdistävät sananvapauteen liittyvät kysymykset.

- Haluamme turvata ihmisten sananvapautta ja yksityisyyden suojaa. Piraattiaatteella ei pelkästään ilmaista nettilataamista, epävirallisen puolueen puheenjohtaja Pasi Palmulehto tiivistää puolueensa agendan. Palmulehto vieraili YLEn Aamu-tv:ssä.

EU tärkeä vaikutuskenttä

Ruotsissa piraattipuolue sai ensimmäisen edustajan EU-parlamenttiin. Palmulehdon mielestä on tärkeää, että Euroopan parlamentissa on piraattipuolueen edustaja.

- EU:ssa päätetään hyvin pitkälle, mitä maat itse voivat asiasta säätää, hän perustelee.

Hänen mielestään Ruotsin piraattipuolueen suosio kertoo ihmisten tyytymättömyydestä uusiin sananvapautta rajoittaviin lakeihin.

- Ruotsissa ei ole onnistuttu tekemään lakeja, jotka miellyttävät kansaa. Siellä on tehty salakuuntelulaki, jolla vakoillaan omia kansalaisia ja lähivaltioita. Ihmiset eivät hyväksy tällaista, ne menevät liian pitkälle

Kritiikkiä artistien oikeuksien polkemisesta

Tekijänoikeuden tiedotus- ja valvontakeskus kritisoi Piraattipuoluetta taiteilijoiden tekijänoikeuksien polkemisesta.

- Yksipuolinen näkökulma huolestuttaa. Taiteilijoilla ja yrityksillä ei olisi oikeutta neuvotella teosten käytöstä. Tässä ollaan viemässä heidän oikeutta harjoittaa ammattiaan, toiminnanjohtaja Antti Kotilainen perustelee.

Uusia äänestäjiä nuorista

Puolue mielletään nuorten miesten puolueeksi. Puheenjohtaja uskookin, että puolue aktivoi äänestysuurnille sellaisia ihmisiä, jotka eivät ole aiemmin olleet poliittisesti aktiivisia. Hänen mielestään perinteiset puolueet eivät herätä nuorten kiinnostusta, mutta piraattipuolueen teemat he tuntevat ja kokevat tärkeiksi.

Puheenjohtajan mukaan piraattipuolue ei ole yhden asian puolue, vaan harvojen asioiden puolue.

- Se on ehdoton voimavara. Voimme keskittyä niihin asioihin, jotka kulloinkin tarvitsevat huomioita.

Palmulehto uskoo, että vuoden 2011 eduskuntavaaleissa puolue saa yhden tai kaksi edustajaa eduskuntaan.

Lähteet: YLE Uutiset